
Egy jellegzetes turisztikai tértípus: a barnamezős területek turisztikai funkcióváltása hazai és nemzetközi példák alapján

A barnamezős területek az elmúlt évtizedekben egyaránt növekvő arányban jelentek meg hazánkban és a nemzetközi térben. A bennük rejlő fejlesztési lehetőségek, a szerteágazó környezeti, társadalmi, gazdasági vonatkozásaik végett mindenképpen releváns e területek elemzésével foglalkozni. Jelen dolgozat középpontjában hazánk azon vidéki barnamezős területei állnak, ahol elsősorban turisztikai, rekreációs jellegű fejlesztések történtek az elmúlt egy-két évtizedben. A barnamezős települések lehatárolása után pontosan feltérképezésre kerültek a turisztikai céllal vezérelt barnamezős fejlesztések. A dolgozat eredményei között kiemelkedő a fejlesztések egymással való összehasonlítása – turisztikai kínálatonként csoportosítva –, illetve azok eredményességének több szempontú felmérése. Mindemellett a munka felderíti a települések földrajzi elhelyezkedése, társadalmi, gazdasági, turisztikai fejlettsége és a beruházások eredményessége közötti kapcsolatrendszer sajátosságait is. A nemzetközi térre való kitekintés gyanánt két rövid esettanulmány világít rá a hazai és a nemzetközi gyakorlatok közötti különbségekre. A bemutatott pozitív példák kötődnek azokhoz a terekhez – Felső-Sziléziai ipari régió –, ahol személyes terepbejárásra is sor került.



